Pirkimo sąlygų 2 priedas „Techninė specifikacija“
Sutarties priedas Nr. 1
NEPAVOJINGŲ ATLIEKŲ DEGINIMO PASLAUGŲ PIRKIMO TECHNINĖ SPECIFIKACIJA
Pirkimo objektas – nepavojingų atliekų deginimo paslaugos (toliau – Paslaugos).
ATLIEKŲ DEGINIMO PASLAUGOS
1. UAB „Telšių regiono atliekų tvarkymo centras“ (toliau – Pirkėjas, TRATC) planuoja įsigyti nepavojingų atliekų deginimo paslaugas (toliau – Paslaugos).
2. TRATC perduos deginimui tinkamas atliekas, kodais: 20 03 07 - didžiosios atliekos: stambiagabaritės atliekos; 19 12 12 - kitos mechaninio atliekų apdorojimo atliekos, nenurodytos 19 12 11; 19 12 10 – degiosios atliekos po mechaninio apdorojimo (iš atliekų gautas kuras, KAK) (toliau – Atliekos, Krovinys). Atliekos bus perduodamos palaidos (nesupakuotos).
3. Pirkimo laimėtojui (toliau – Paslaugų teikėjui) TRATC pristatys Atliekas savo lėšomis Lietuvos Respublikos teritorijoje iš Telšių regiono nepavojingų atliekų sąvartyno (adresu Prancūzų kelias 8, Jėrubaičių k., Babrungo sen., Plungės r. sav.).
4. Pirkėjo deginimui skirtas Atliekas pristatys konkurso būdu parinkta atliekų transportavimo paslaugas teikianti įmonė. Transportavimo paslaugas teikianti įmonė pristatys nesupakuotas atliekas (transporto priemone galinčia išsikrauti atliekas) ir iškraus Paslaugos teikėjo nurodytoje vietoje.
5. Paslaugos teikėjas turės užtikrinti, kad pristatytos atliekos būtų priimtos išsikrauti, per pusvalandį nuo jų pristatymo.
6. Bendras maksimalus per visą Paslaugų teikimo laikotarpį, įskaitant galimą pratęsimą, deginimui perduodamų atliekų kiekis – 29 000 t. Vertinamieji kiekiai: 20 03 07 – 2 940 t; 19 12 12 ir 19 12 10 kartu – 26 060 t. Pirkėjas neįsipareigoja perduoti viso numatyto atliekų kiekio ar bet kokios jo dalies.
7. Pirkėjas, įvertinęs susidarančių ir sutvarkomų atliekų kiekius, gali keisti perduodamų atliekų kiekius bei jų santykį tarp Sutartyje numatytų atliekų grupių, neviršydamas bendro maksimalaus 29 000 t kiekio ir Sutarties vertės, Specialiųjų sąlygų 5.4 punkte nustatyta tvarka.
8. Paslaugų Teikėjas įsipareigoja bendradarbiauti su TRATC derinant visus Atliekų priėmimo – perdavimo klausimus.
9. Atliekų tvarkytojas (atliekų deginimo paslaugą teikianti įmonė) turės užtikrinti, kad atliekos bus tvarkomos laikantis atliekų tvarkymą reglamentuojančių Europos Sąjungos ir Lietuvos Respublikos teisės aktų reikalavimų.
10. Apmokėjimas bus vykdomas už faktiškai per mėnesį perduotą deginimui atliekų kiekį – eurais už vieną toną atliekų.
11. Pakrautos Atliekos pasveriamos ir atliekų kiekis (svoris) nurodomas krovinio važtaraštyje bei atliekų deklaracijoje, pridedant svėrimą įrodantį dokumentą (svėrimo kvitą).
12. Pasibaigus kalendoriniam mėnesiui, Paslaugų Teikėjas, ne vėliau kaip iki mėnesio 5 dienos, pateikia TRATC priėmimo – perdavimo aktą, kuriame nurodomas per kalendorinį mėnesį priimtas deginimui atliekų kiekis.
13. TRATC, dviejų darbo dienų laikotarpyje po priėmimo – perdavimo akto gavimo, parašu patvirtina perduotą priėmimo – perdavimo akte nurodytą atliekų kiekį. Paslaugų Teikėjas, gavęs patvirtintą aktą, iki mėnesio 10 dienos pateikia PVM sąskaitą – faktūrą suteiktoms paslaugoms apmokėti, už praėjusį kalendorinį mėnesį.
14. Atsiskaitymas už paslaugas bus atliekamas per 30 dienų nuo sąskaitos gavimo datos, prieš tai pasirašius paslaugų priėmimo – perdavimo aktą.
15. Paslaugų teikimo laikotarpis – 12 mėnesių nuo Sutarties įsigaliojimo, su galimybe abiejų Šalių rašytiniu Susitarimu pratęsti vieną kartą dar 12 mėnesių. Bendras Paslaugų teikimo laikotarpis – iki 24 mėnesių. Sutarties trukmė su galutiniam atsiskaitymui skirtu mėnesiu – 13 mėnesių, o pratęsus – iki 25 mėnesių. Pratęsimo ir galiojimo tvarka nustatyta Sutarties Specialiųjų sąlygų 4.2, 11.1 ir 11.2 punktuose. Neįvykdytoms atsiskaitymo prievolėms taikomas Specialiųjų sąlygų 11.1 punktas.
